Rozsudok Všeobecného súdu z 10. septembra 2025 – Abramovič/Rada
(vec T-1105/23)1
„Spoločná zahraničná a bezpečnostná politika – Reštriktívne opatrenia vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny – Zmrazenie finančných prostriedkov – Obmedzenia týkajúce sa vstupu na územie členských štátov – Zoznam osôb, subjektov a organizácií, na ktoré sa vzťahuje zmrazenie finančných prostriedkov a hospodárskych zdrojov a ktoré podliehajú obmedzeniam týkajúcim sa vstupu na územie členských štátov – Zachovanie mena žalobcu na zozname – Pojem ‚popredný pôsobiaci v Rusku‘– Pojem ‚podnikatelia pôsobiaci v hospodárskych odvetviach, ktoré poskytujú významný zdroj príjmov vlády Ruskej federácie‘ – Článok 2 ods. 1 písm. g) rozhodnutia 2014/145/SZBP – Článok 3 ods. 1 písm. g) nariadenia (EÚ) č. 269/2014 – Námietka nezákonnosti – Povinnosť odôvodnenia – Právo na obhajobu – nesprávne posúdenie – Proporcionalita – Občianstvo Únie – Vlastnícke právo – Mimozmluvná zodpovednosť“
Jazyk konania: francúzština
Účastníci konania
Žalobca: Roman Arkadjevič Abramovič (Roman Arkadyevich Abramovich) (Nemčinovo, Rusko) (v zastúpení: T. Bontinck, S. Bonifassi, J. Goffin, J. Bastien, M. Brésart, advokáti, a C. Zatschler, SC)
Žalovaná: Rada Európskej únie (v zastúpení: M.-C. Cadilhac, M. Di Gaetano a J. Rurarz, splnomocnení zástupcovia, za právnej pomoci B. Maingain, advokát)
Vedľajší účastník, ktorý v konaní podporuje žalovanú: Európska komisia (v zastúpení: C. Giolito, M. Abenhaïm a L. Puccio, splnomocnení zástupcovia)
Predmet veci
Žalobou podanou jednak na základe článku 263 ZFEÚ sa žalobca domáha zrušenia po prvé rozhodnutia Rady (SZBP) 2023/1767 z 13. septembra 2023, ktorým sa mení rozhodnutie 2014/145/SZBP o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny (Ú. v. EÚ L 226, 2023, s. 104), a vykonávacieho nariadenia Rady (EÚ) 2023/1765 z 13. septembra 2023, ktorým sa vykonáva nariadenie (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny (Ú. v. EÚ L 226, 2023, s. 3), po druhé rozhodnutia Rady (SZBP) 2024/847 z 12. marca 2024, ktorým sa mení rozhodnutie 2014/145/SZBP o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny (Ú. v. EÚ L, 2024/847), a vykonávacieho nariadenia Rady (EÚ) 2024/849 z 12. marca 2024, ktorým sa vykonáva nariadenie (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny (Ú. v. EÚ L, 2024/849), a po tretie rozhodnutia Rady (SZBP) 2024/2456 z 12. septembra 2024, ktorým sa mení rozhodnutie 2014/145/SZBP o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny (Ú. v. EÚ L, 2024/2456), a vykonávacieho nariadenia Rady (EÚ) 2024/2455 z 12. septembra 2024, ktorým sa vykonáva nariadenie (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny (Ú. v. EÚ L, 2024/2455), v rozsahu, v akom sa ho tieto akty dotýkajú, a jednak na základe článku 268 ZFEÚ náhrady ujmy, ktorá mu bola spôsobená v dôsledku prijatia týchto aktov.
Výrok rozsudku
Žaloba sa zamieta.
Pán Roman Arkadjevič Abramovič znáša svoje vlastné trovy konania a je povinný nahradiť trovy konania, ktoré vznikli Rade Európskej únie.
Európska komisia znáša svoje vlastné trovy konania.
____________
1 Ú. v. EÚ C C/2024/1867, 11.3.2024.